बै समनि गिबि मन्थ्रि शरतचन्द्र सिंहआ गावबा गाव सावरायनायनि गेजेरजों मावफुंनो राहा लायालासे दिल्लीसिम जेंनाखौ दैथायहरनाय गाहाइ मन्थ्रि इन्दिरा गान्धीनि हेफाजाब नागिरनायसै। ओजोंहाय नखर मन्थ्रि हितेश्वर शइकियाया बर’ पिकेटारफोरखौ गोरा आखाइजों दबथायनो आसाम पुलिस आरो बेटेलियन हानजाखौ लगायना सानस’हायि, बुंथावहायि उदखार सालायो। बर’ फिसाफोरनि आथें-आखाइ, मेगन, गन्थं खोमा बुख्रब बुसि खालामना गोबां सुबुंखौ अरायदिननि थाखाय खुंगा बेंगुरा खालामो। पुलिस बेटेलियेननि लोगोसे बर’ बेरेखा असमिया रावारि खायफा दुथां गाज्रि गोसोनि सुबुंफोरा बर’फोरनि सायाव बारसोमना उदखार खालामनाय जाथाइखौ बर’फोरा जेब्लाबो गोसोआव लाखिगोन। बिदिनो गासै आसामनि गोबां जायगायाव आसाम पुलिस आरो दुथां सुबुं आखाइयाव गासै सा 15 बर’ फिसाया र’मान हांखोनि थाखाय गावबा गावनि बेसेनगोनां आगोमा जिउखौ बिमानि रावनि थाखाय बाउलांबाय। बे जाथाइया जोबोर दुखुनांथाव जारिमिन। आसाम सोरखारआ बर’ थुनलाइ आफादनि दाबिखौ आबुं खालामनो नाजायालासे मिरु सोरखारनोसो नाथ्रोदहरो। उनाव दिल्लीनिफ्राय र’मान हांखोनि जायगायाव ‘देबनागरि हांखो’खौ बर’ राइजो सायाव नारसिनना होनाय बाथ्राखौ सोरमिथिया। बर’ थुनलाइ आफाद आरो बर’ फरायसा आफादाबो बैसमनि एंगारनो हायि नारसिननायाव आरो जेबो राहा नुयियाव ‘देबनागरि हांखो’खौनो बर’ रावनि हांखो हिसाबै गनायना लाथारनोगोनां जायो।